Københavnsk minibank udløste hvidvaskalarmer i massevis - uden der skete noget

Kasper Brøndgaard Andersen, f. 1986, er journalist på Finans. Kasper er uddannet fra Journalisthøjskolen i Aarhus og har siden 2009 været eksiljyde i København, hvor han startede med at dække energi og transport for Ingeniøren og kort arbejdede freelance for Radio24syv i Kairo under Det Arabiske Forår. Siden fik han smag for erhvervsjournalistik på først Energiwatch og siden Ritzau Finans. På Finans dækker Kasper energibranchen, M&A, transport og service, mens han i fritiden ser og spiller fodbold, løber maraton og læser alt af og om Warren Buffett.

På et år sendte mistænkelige kunder omkring fire milliarder kroner gennem Københavns Andelskasse, der sidste år blev overtaget af staten. Det skriver Børsen.

Beløbene gik ind fra oktober 2017 og et år frem. I september kom staten ind som ejer via selskabet Finansiel Stabilitet, der har til opgave at rydde op i kriseramte banker.

- Vi kan ikke gennemgå hver eneste transaktion, men udgangspunktet er, at hovedparten af de udenlandske kunder ikke levede op til hvidvaskdokumentationen, siger Henrik Bjerre-Nielsen, der er direktør for Finansiel Stabilitet.

- Og hvis der er transaktioner hos dem, så er de derfor per definition mistænkelige, siger han til Børsen.

183 udlandskunder udløste på et år 1645 hvidvaskalarmer i Københavns Andelskasse, uden at kunderne blev opsagt.

Det skriver Børsen på baggrund af dokumenter fra andelskassen, som sidste år blev overtaget af Finansiel Stabilitet på grund af mangelfuld hvidvaskkontrol.

Avisen skriver, at politiet i december stormede kontorer i flere ukrainske byer og arrestede syv medlemmer af en kriminel bande, der angiveligt franarrede folk millioner af kroner via selskabet Capzone Invest.

Det var et af 183 udenlandske firmaer, der havde konto i Københavns Andelskasse.

»Det ligner, at en gruppe personer bevidst har udvalgt banken til at indgå i en slags hvidvaskoperation,« siger den britiske antihvidvaskkonsulent Graham Barrow til Børsen.

»Det er ikke et tilfælde, at de her selskaber er endt op i en lille bank i København.«

Kunderne kommer angiveligt fra 31 lande, herunder lande med skattely, og en lang række af kunderne ser ifølge Børsens oplysninger ud til at være på kant med loven.

Finanstilsynet meldte i august 2018 banken til Statsadvokaten for Særlig Økonomisk og International Kriminalitet (SØIK), der i daglig tale kaldes bagmandspolitiet.

Bo Stengaard, der var den daværende administrerende direktør og ifølge Børsen havde ansvaret for udlandsforretningen frem til marts 2018, har ikke ønsket at kommentere sagen over for Børsen.